"Da je sutra veoma važno, on bi sigurno prvi rekao: 'Sale, nema problema, tu sam!'", pojasnio je selektor Srbije zdravstveni status iskusnog krila.

Izvor: MN Press

Reprezentacija Srbije odradila je poslednji trening pred utakmicu protiv Angole (subota, 9.30), kojom počinje ne samo nastup "orlova" na Mundobasketu, nego i čitavo planetarno takmičenje u Kini.



Selektor Aleksandar Đorđević otkrio je na konferenciji za novinare u Fošanu da na premijeri, iz predostrožnosti, neće računati na Nemanju Bjelicu.

"U pitanju je mali problem. Bjelica ima hronično zapaljenje, cistu koja mu se povremeno javlja u predelu kolena. Zato nije igrao poslednje dve pripremne utakmice u Kini. Preventivno smo odreagovali i biće u redu. Odradiće individualni trening, a za utakmicu nije u planu".



Đorđević je dodao da će vraćanje iskusnog krila u takmičarski pogon ići "korak po korak". Drugim rečima, nije sigurno ni da će igrati u ponedeljak protiv Filipina.









"Videćemo od dana do dana. Da je sutra veoma važno, sigurno bi on prvi rekao: 'Sale, nema problema, tu sam!'".



Prema rečima selektora, svi ostali igrači su "apsolutno spremni" i jedva čekaju prvi meč.



"To je uvek tako, dan pred samo takmičenje".

Izvor: MONDO/Stefan Stojanović

Bogdan Bogdanović u Šenjangu je imao problem sa leđima ("To su stvari sa kojima smo se izborili"), dok je Vladimir Lučić ponovo u stroju, nakon udarca koji je dobio u predelu iznad kolena i male rupture mišića.



"Imao sam šansu da igram za reprezentaciju pre dve godine i to je za mene bilo sjajno iskustvo. Konačno počinje, svi smo spremni i motivisani da damo sve što imamo", naveo je Lučić, koji je odigrao samo dve od devet pripremnih utakmica, protiv Finske i Litvanije pre tri nedelje.



Đorđević je neigranjem pomenute trojice, uz povremeno odmaranje Jokića, Raduljice, Milutinova i Marjanovića, neke druge igrače opteretio više nego što je planirao.



"Desile su se nepredviđene stvari. Odigrali smo neke utakmice u kratkoj rotaciji. Ali, bez obzira na to, igrači na koje je pao pritisak su fizički odlično spremni. To je potvrda da smo dobro radili".



"Neki bol koji postoji rešavamo u hodu i tu nema individualnog opterećivanja igrače, da oni MORAJU. Svako treba da priloži neku kockicu, da bi se sagradio zamak", poručio je Đorđević.



U drugom meču prvog kola A grupe, sa početkom u 13.30, sastaće se Italija i Filipini.